b'\n_START_ARTICLE_\nIbn Khafaja\n_START_SECTION_\nIbn Khafaja\n_START_PARAGRAPH_\nIbr\xc4\x81h\xc4\xabm ibn Ab\xc4\xab al-Fat\xe1\xb8\xa5 Ibn Khafaja (\xd8\xa5\xd8\xa8\xd9\x86 \xd8\xae\xd9\x81\xd8\xa7\xd8\xac\xd8\xa9), poetul supranumit ,,Gr\xc4\x83dinarul Andaluziei\xe2\x80\x9d, \xe2\x80\x9emarele \xc3\xaendr\xc4\x83gostit de natur\xc4\x83\xe2\x80\x9d, s-a n\xc4\x83scut \xc3\xaen 1058 la Alcira, \xc3\xaen apropiere de Valencia, \xc8\x99i a murit tot acolo \xc3\xaen 1139. A fost un singuratic, tr\xc4\x83ind retras \xc3\xaen ora\xc8\x99ul s\xc4\x83u, f\xc4\x83r\xc4\x83 ca marile furtuni ale evenimentelor istorice s\xc4\x83 ajung\xc4\x83 p\xc3\xa2n\xc4\x83 la el, altfel dec\xc3\xa2t ca un ecou. Opera sa con\xc8\x9bine pu\xc8\x9bine piese din genurile panegiric, elegiac \xc8\x99i epistolar, marele lui motiv de inspira\xc8\x9bie fiind natura._NEWLINE_A mo\xc8\x99tenit o avere considerabil\xc4\x83 \xc8\x99i a dus o via\xc8\x9b\xc4\x83 de lux departe de nevoi, plimb\xc3\xa2ndu-se prin gr\xc4\x83dinile sale, mereu \xc3\xaendr\xc4\x83gostit de fumuse\xc8\x9be, ceea ce l-a f\xc4\x83cut s\xc4\x83 \xe2\x80\x9ese r\xc4\x83t\xc4\x83ceasc\xc4\x83 ca o creang\xc4\x83\xe2\x80\x9d , a\xc8\x99a cum el \xc3\xaensu\xc8\x99i a m\xc4\x83rturisit \xc3\xaentr-una din poeziile sale.\n_START_SECTION_\nOpera poetic\xc4\x83\n_START_PARAGRAPH_\nNatura, motivul principal de inspira\xc8\x9bie al poetului Ibn Khaf\xc4\x81ja nu reprezint\xc4\x83 doar un cadru pentru evenimente, ci un scop \xc3\xaen sine, motivul esen\xc8\x9bial al tr\xc4\x83irilor lui profunde. Gr\xc4\x83dinile, florile, copacii, iazurile, r\xc3\xa2urile \xc8\x99i mirosurile parfumate, frumoasele sclave \xc8\x99i b\xc4\x83ie\xc8\x9bii sclavi, mun\xc8\x9bii, luna \xc8\x99i stelele sunt principalele componente \xc8\x99i subiecte euforice ale poeziilor sale descriptive, care sunt pline de farmec._NEWLINE_Dup\xc4\x83 cum remarc\xc4\x83 unii comentatori, poezia lui este \xc3\xaen \xc3\xaentregime un strig\xc4\x83t de bucurie \xc8\x99i de admira\xc8\x9bie \xc3\xaen fa\xc8\x9ba naturii, este \xc3\xaens\xc4\x83\xc8\x99i bucuria de a tr\xc4\x83i. Toate elementele naturii se \xc3\xaentrec s\xc4\x83 \xc3\xaenfrumuse\xc8\x9beze via\xc8\x9ba. Poetul le prive\xc8\x99te cu aceea\xc8\x99i dragoste \xc8\x99i admira\xc8\x9bie: o briz\xc4\x83 ce adie, un nor purtat de v\xc3\xa2nt, talazul m\xc4\x83rii, o creang\xc4\x83 de naramz, o cup\xc4\x83 cu vin sunt \xc3\xaen egal\xc4\x83 m\xc4\x83sur\xc4\x83 demne de pana poetului. Tiparele clasice sunt uitate. \xc3\x8en poezia lui natura nu este o imagine pictural\xc4\x83 static\xc4\x83, fantezia bogat\xc4\x83 a poetului al\xc4\x83tur\xc3\xa2nd mi\xc8\x99carea, sunetul, culoarea, luminozitatea \xc3\xaentr-o imagine complex\xc4\x83, desf\xc4\x83\xc8\x99ur\xc3\xa2ndu-se \xc3\xaenaintea ochilor cititorilor ca un film._NEWLINE_Dou\xc4\x83 tr\xc4\x83s\xc4\x83turi predomin\xc4\x83 \xc3\xaen descrierile sale poetice ale naturii. Una este aceea a \xc3\xaenzestr\xc4\x83rii obiectelor cu caracteristici umane. Tr\xc4\x83s\xc4\x83turile umane, emo\xc8\x9biile \xc8\x99i reac\xc8\x9biile omului sunt proiectate \xc3\xaen natur\xc4\x83. Fiin\xc8\x9ba uman\xc4\x83 este proiectat\xc4\x83 \xc3\xaen natur\xc4\x83 \xc8\x99i, din moment ce natura este proiectat\xc4\x83, la r\xc3\xa2ndul ei, \xc8\x99i \xc3\xaen om, \xc3\xaen descrierile frumuse\xc8\x9bii umane, omul se \xc3\xaemplete\xc8\x99te cu natura.A doua caracteristic\xc4\x83 este interconectarea macrocosmosului cu a microcosmosului, folosind compara\xc8\x9bii cosmologice sau descriind fenomenele cosmologice \xc8\x99i meteorologice \xc3\xaen termeni umaniza\xc8\x9bi._NEWLINE_Ibn Khaf\xc4\x81ja demonstreaz\xc4\x83, \xc3\xaen unele dintre poeziile sale, o atitudine revolu\xc8\x9bionar\xc4\x83 fa\xc8\x9b\xc4\x83 de limb\xc4\x83, folosind un vocabular de mare originalitate, caldur\xc4\x83 \xc8\x99i senzualitate. Este obsedat de intimitatea uman\xc4\x83 \xc8\x99i con\xc8\x99tient de violen\xc8\x9ba vie\xc8\x9bii din jurul lui, \xc3\xaentr-o lume mereu \xc3\xaen r\xc4\x83zboi, ar\xc4\x83t\xc3\xa2ndu-se \xc3\xaen aceste condi\xc8\x9bii, \xc3\xaenfrico\xc8\x99at de natur\xc4\x83 \xc8\x99i, totodad\xc4\x83, ve\xc8\x99nic uimit de frumuse\xc8\x9bea ei. Mare admirator al vie\xc8\x9bii \xc8\x99i al naturii, el a scos \xc3\xaen lumin\xc4\x83 fa\xc8\x9ba vesel\xc4\x83 a lumiii, \xc8\x99i anume pe aceea care treze\xc8\x99te \xc8\x99i \xc3\xaenso\xc8\x9be\xc8\x99te bucuria. Triste\xc8\x9bea lipse\xc8\x99te din poezia lui Ibn Khaf\xc4\x81ja. El \xc3\xae\xc8\x99i aminte\xc8\x99te cu nostalgie de tinere\xc8\x9be, de timpul care a trecut, dar niciodata cu triste\xc8\x9be. Ca \xc8\x99i via\xc8\x9ba poetului, poezia sa este dominat\xc4\x83 de optimism, natura fiind aceea care i-a asigurat \xc8\x99i inspirat echilibrul. Proza \xc8\x99i poezia lui Ibn Khaf\xc4\x81ja se eviden\xc8\x9biaz\xc4\x83 prin naturale\xc8\x9bea, senzualitatea \xc8\x99i elegan\xc8\x9ba lor, impun\xc3\xa2ndu-se descrierea peisajelor, a r\xc3\xa2urilor, gr\xc4\x83dinilor \xc8\x99i a caselor din ora\xc8\x99ul s\xc4\x83u natal, Alcira, pe care le-a considerat floarea Andaluziei.\n_START_SECTION_\nReceptarea operei poetice\n_START_PARAGRAPH_\nIbn Khaf\xc4\x81ja s-a bucurat de faim\xc4\x83 \xc3\xaenc\xc4\x83 din timpul vie\xc8\x9bii, iar versurile sale au fost reproduse imediat de vorbitorii arabi. El a fost considerat poetul andaluz prin excelen\xc8\x9b\xc4\x83, potrivit lui Al-Maqqari de Tremec\xc3\xa9n (1591-1631), unul dintre cei mai cunoscu\xc8\x9bi istorici ai lumii arabe, hispanist \xc8\x99i scriitor, care \xc8\x99i-a manifestat \xc3\xaen lucrarea sa admira\xc8\x9bia pe care o avea pentru Ibn Khaf\xc4\x81ja, compar\xc3\xa2ndu-l cu un alt poet faimos, oriental, a\xe1\xb9\xa3-\xe1\xb9\xa2anawbar\xe1\xbf\x91, c\xc3\xa2nt\xc4\x83re\xc8\x9b \xc8\x99i admirator al gr\xc4\x83dinilor. Ibn Khaf\xc4\x81ja a fost apreciat, totodat\xc4\x83 \xc8\x99i de critica arab\xc4\x83, fiind deseori citat, \xc3\xaencep\xc3\xa2nd cu antologiile reprezentative clasice \xc8\x99i moderne \xc8\x99i sf\xc3\xa2r\xc8\x99ind cu manualele \xc8\x99colare. El este considerat unul dintre cei mai populari poe\xc8\x9bi din perioada al-Andalus.\n_START_SECTION_\nDintre cele mai cunoscute poeme ale lui Ibn Khafaja\n_START_PARAGRAPH_\nMije\xc8\x99te-n vale iarba..._NEWLINE_Mije\xc8\x99te-n vale iarba ca primul puf \xc3\xaen barba_NEWLINE_\xc3\xaentins\xc4\x83, f\xc4\x83r\xc4\x83 riduri, de pe obrajii juni,_NEWLINE_iar soarele se-ndreapt\xc4\x83 spre asfin\xc8\x9bit ca ochiul_NEWLINE_cel \xc3\xaennegrit pe ploape ca praful de c\xc4\x83rbuni;_NEWLINE_\xc3\xaen r\xc3\xa2u \xc3\xae\xc8\x99i las\xc4\x83 ultima raz\xc4\x83, str\xc4\x83lucirea_NEWLINE_ca petele de s\xc3\xa2nge pe-o spad\xc4\x83 din str\xc4\x83buni_NEWLINE_Gradina alb\xc4\x83_NEWLINE_Se duse tinere\xc8\x9bea \xe2\x80\x93 \xc8\x99i c\xc3\xa2t a fost senin\xc4\x83_NEWLINE_\xc8\x99i minunat\xc4\x83 vremea c\xc3\xa2nd \xc3\xaemi era gr\xc4\x83din\xc4\x83!_NEWLINE_\xc3\x8en umbr\xc4\x83, sub coroana speran\xc8\x9bei stam \xc3\xaentr-\xc3\xaensa_NEWLINE_\xc8\x99i fructul mul\xc8\x9bumirii- vedeam cum crengi \xc3\xaenclin\xc4\x83._NEWLINE_S-a dus ca steaua sumbr\xc4\x83 sau fulgerul ce trece_NEWLINE_prin m\xc4\x83rile de umbr\xc4\x83 cu flac\xc4\x83r\xc4\x83 deplin\xc4\x83._NEWLINE_S-a dus \xc8\x99i n-a l\xc4\x83sat c\xc4\x83rare unei alte_NEWLINE_minuni care \xc3\xaen locu-i ar fi putut s\xc4\x83 vin\xc4\x83._NEWLINE_S-a dus f\xc4\x83r\xc4\x83-a privi \xc3\xaen urm\xc4\x83 \xe2\x80\x93 \xc8\x99i ce r\xc4\x83u e_NEWLINE_s\xc4\x83 faci un semn, c\xc3\xa2nd pleci? Salutul mai alin\xc4\x83._NEWLINE_\xc3\x8en noaptea tinere\xc8\x9bii cu negre plete, zorii_NEWLINE_c\xc4\x83run\xc8\x9bi mi-au luminat, dar crunt\xc4\x83-a lor lumin\xc4\x83!_NEWLINE_Mi-au r\xc4\x83s\xc4\x83rit \xc3\xaen cale c\xc3\xa2nd ochii-aveau drum neted_NEWLINE_\xc8\x99i-n inim\xc4\x83 ardeam un tamarisc ce-nspin\xc4\x83._NEWLINE_Mi-s t\xc3\xa2mplele albite \xe2\x80\x93 \xc8\x99i dintr-o dat\xc4\x83 noaptea_NEWLINE_e alb\xc4\x83 \xe2\x80\x93 \xc8\x99i \xc3\xaemi pare r\xc4\x83u c\xc4\x83 nu se mai termin\xc4\x83.'